KIRJALLINEN KYSYMYS E-3088/01

esittäjä(t): Erik Meijer (GUE/NGL) komissiolle

(13. marraskuuta 2001)

Aihe: Stephen Hawkingin huoli ihmiskunnan kuolemisesta sukupuuttoon geeniteknologian alaan kuuluvien biologisten kokeiden yhteydessä sattuvien onnettomuuksien seurauksena

1. Onko komissio tietoinen tunnetun englantilaisen Cambridgen yliopiston luonnontieteen professorin Stephen Hawkingin Daily Telegraph -päivälehdessä 16. lokakuuta 2001 julkaistuista näkemyksistä, joiden mukaan hän ei oleta ihmiskunnan selviävän hengissä maan päällä vuoteen 3000 asti, koska on olemassa suuri vaara, että tapahtuu biologinen onnettomuus, joka tuhoaa kaiken elämän maapallolla, ja että tästä syystä hän näkee ainoana selviämiskeinona sen, että ihminen onnistuu levittäytymään muille planeetoille, jotka eivät voi joutua uhatuiksi samanaikaisesti?

2. Miten komissio suhtautuu siihen, että professori Hawking kiinnittää tässä yhteydessä huomionsa erityisesti geenimuunnoksiin, joita, toisin kuin muita vaarallisia prosesseja, on mahdollista tehdä pienissä laboratorioissa, joita ei voida valvoa ulkopäin, minkä vuoksi niissä voi yllättäen syntyä jokin meidät kaikki tuhoava virus?

3. Antavatko professori Hawkingin lausunnot komissiolle aiheen tehostaa geneettisiä tutkimuksia ja niiden sovelluksia koskevia turvatoimia

a) sallimalla kyseisen alan tutkimuksia tehtävän vain tiukassa viranomaisvalvonnassa, mikä mahdollistaa sen, että yhteiskunta on koko ajan täysin tietoinen tutkijoiden päämääristä, työtavoista, eduista ja rahoituksesta;

b) kieltämällä tämän alan tutkimustoiminnan sellaisilta kaupallista etua tavoittelevilta järjestöiltä, jotka hyötyvät tulosten nopeasta, huolimattomasta ja ennenaikaisesta soveltamisesta;

c) huolehtimalla siitä, että kyseisten kokeiden tuloksena syntyvä aines pysyy ehdottomasti erillään muista elämänmuodoista;

d) soveltamalla tuloksia vasta sitten, kun kyseisten sovellusten muita elämänmuotoja muuttavat tai tuhoavat seuraukset on tieteellisesti selvitetty ja viranomaiset ovat ne kansalaisille julkistaneet?

Philippe Busquinin komission puolesta antama vastaus

(18. tammikuuta 2002)

Komissio on tietoinen Stephen Hawkingin lausunnoista. Komission periaatteena on tukea tieteellistä tutkimusta sellaisten institutionaalisten järjestelmien puitteissa, jotka hyödyntävät tunnustettua asiantuntemusta, toimivat nykyaikaisen hallintotavan periaatteiden mukaan ja joita valvovat tieteen asiantuntijat.

Geneettisesti muunnettujen viljakasvien tutkimusta julkisella ja yksityisellä sektorilla säännellään geneettisesti muunnettujen mikro-organismien käytöstä suljetuissa oloissa 23. huhtikuuta 1990 annetulla neuvoston direktiivillä 90/219/ETY(1) ja geneettisesti muunnettujen organismien tarkoituksellisesta levittämisestä ympäristöön 23. huhtikuuta 1990 annetulla neuvoston direktiivillä 90/220/ETY(3), sellaisena kuin se on muutettuna 12. maaliskuuta 2001 annetulla Euroopan parlamentin ja neuvoston direktiivillä 2001/18/EY(2). Eurooppalaisten tutkimushankkeiden on siis täytettävä niitä koskevien, jäsenvaltioiden täytäntöönpanemien eurooppalaisten säädösten vaatimukset. Näissä direktiiveissä säädetään, että hankkeiden riskit on arvioitava tieteellisesti ennen kuin toimivaltainen viranomainen voi myöntää niille luvan ja hankkeista on tiedotettava yleisölle. Geenitekniikka on ollut tähän asti erittäin turvallista eikä toistaiseksi ole mitään näyttöä siitä, että se olisi luonteensa vuoksi vaarallista. Parlamentin jäsen on varmaankin tietoinen, että vuonna 2001 maailmassa viljeltiin 50 miljoonaa hehtaaria geneettisesti muunnettua viljaa (josta yhteisön osuus oli 0,03 %), eikä todisteita haitoista ihmisten terveydelle tai ympäristölle ole saatu.

Arvioidessaan tutkimushankkeita komissio varmistaa, että ne täyttävät seuraavat vaatimukset:

- Hankkeen menetelmien, tavoitteiden ja mahdollisten sovellusten mahdolliset vaikutukset turvallisuuteen on tuotava selvästi ilmi. Hankkeissa on noudatettava yleisiä turvallisuusperiaatteita kuten hyviä laboratoriokäytänteitä ja biologisten aineiden käytössä ja käsittelyssä noudatettavia yleisiä käytänteitä.

- Luvan hakijan on osoitettava olevansa tietoinen kaikista asiaa koskevista kansallisista ja kansainvälisistä laeista, yleissopimuksista, ohjeista, suuntaviivoista ja käytännesäännöistä. Tarvittaessa hakijan on viitattava paikallisten tai kansallisten turvallisuuskomiteoiden nimenomaiseen hyväksyntään.

- Mikäli hankkeessa käytetään tai levitetään geneettisesti muunnettuja organismeja, hakijan on noudatettava edellä mainittua eurooppalaista lainsäädäntöä.

- Hakijan on tarvittaessa annettava kaikki tiedot, joita tarvitaan tutkimusten ekologisten vaikutusten yksityiskohtaiseen arviointiin ja teknologisten riskien arviointiin sekä tarvittaessa luvan hankkimiseen toimivaltaisilta viranomaisilta siinä vaiheessa, kun hanke-ehdotuksesta on päätetty. Mikäli hankkeella arvioidaan olevan ekologisia vaikutuksia, hanke-ehdotuksen arvioinnissa kiinnitetään erityisesti huomiota siihen, kuinka tarkasti mahdollisia riskejä ja järjestelyjä niiden hallitsemiseksi kuvaillaan.

Hankkeita valvotaan ja niistä tehdään jälkiarviointi. Mikäli esimerkiksi turvallisuutta koskevia sopimusehtoja ei noudateta, komissiolla on oikeus purkaa sopimus.

Yhteisön toimivaltaan ei kuulu sääntely ihmisgenetiikan tutkimuksen alalla, lukuun ottamatta päätöstä yhteisön nelivuotisen tutkimuksen ja teknologisen kehittämisen puiteohjelman hyväksymisestä. Puiteohjelmaa koskevat eettiset säännöt, joista parlamentti ja neuvosto päättävät yhdessä.

(1) EYVL L 117, 8.5.1990.

(2) EYVL L 106, 17.4.2001.

(3) EYVL L 117, 8.5.1990.